In nomine sancte et individue Trinitatis, amen. Apostolo dicente, refrigescit caritas et valde crescit iniquitas, in tantum scilicet quod alter alterius possessionem diripit et vi, vel alio quolibet ingenii modo subtrahit; verum quia, juxta eundem apostolum, omnes astabimus ante tribunal Christi, sive bonum, sive malum, prout gessimus in corpore, recepturi; ego Garinus, Senonensis vicecomes, sciens et credens digne retributionis premio a Deo remunerari, si aliquid impendatur locis servitio ejus mancipatis, notum fieri volo existentium memorie et futurorum posteritati quod, ob remedium animæ meæ, patrisque mei et antecessorum meorum, reddo et dono ecclesie Sancte-Columbe quedam que de jure ipsius ecclesie erant, que utcumque antecessores mei juste est inter Villam-Patrici et Evri, quam Odo ejusdem ecclesie abbas patri meo tali tenore dederat, ut post ejus decessum ad ecclesiam rediret. Dono etiam imperpetuum sexaginta solidos quos in eadem ecclesia, in festo Sancti-Lupi, capiebam; dimitto etiam commendationem quam in hominibus Sancte-Columbe antecessores mei habebant. Et ne hoc aliqua temporis vetustate mutari vel infringi possit, scripto commendari et sigilli mei impressione corroborari precepi. Actum est hoc, anno Incarnationis dominice Mº Cº LXº Vº.